ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

Πλήρης αξιοποίηση των Ψηφιακών Πιστοποιητικών COVID της ΕΕ:

στήριξη της ελεύθερης κυκλοφορίας των πολιτών και της ανάκαμψης του τομέα των αεροπορικών μεταφορών μέσω κατευθυντήριων γραμμών και συστάσεων για τα κράτη μέλη της ΕΕ

(2021/C 313/02)

1. Εισαγωγή

Το Ψηφιακό Πιστοποιητικό COVID της ΕΕ (1) (στο εξής: DCC της ΕΕ) τέθηκε σε εφαρμογή σε όλα τα κράτη μέλη της Ευρωπαϊκής Ένωσης την 1η Ιουλίου 2021. Τέθηκε επίσης επιτυχώς σε λειτουργία ψηφιακό σύστημα της ΕΕ για τη δωρεάν έκδοση, επαλήθευση και αποδοχή πιστοποιητικών εμβολιασμού, αρνητικού αποτελέσματος διαγνωστικού ελέγχου για SARS-COV-2 ή ανάρρωσης από COVID-19. Συλλογικά, η Ευρωπαϊκή Επιτροπή, το Ευρωπαϊκό Κοινοβούλιο και το Συμβούλιο, καθώς και οι εθνικές αρχές δημιούργησαν εκ του μηδενός ένα σύστημα που συμβάλλει στην αποκατάσταση της ελεύθερης κυκλοφορίας εντός της Ένωσης και το έθεσαν επιτυχώς σε λειτουργία σε χρόνο ρεκόρ. Από κοινού με την επιτυχημένη εκστρατεία εμβολιασμού, η οποία αποτελεί ορόσημο στην καταπολέμηση της πανδημίας, το DCC της ΕΕ θα έχει σημαντικό θετικό αντίκτυπο στην καθημερινή ζωή των πολιτών και των κατοίκων της ΕΕ. Το πιστοποιητικό συμπληρώνεται με άλλες πρωτοβουλίες οι οποίες βοηθούν τους πολίτες να ασκούν το δικαίωμά τους στην ελεύθερη κυκλοφορία, όπως η κοινή προσέγγιση όσον αφορά τους περιορισμούς της ελεύθερης κυκλοφορίας για την αντιμετώπιση της COVID-19 που συμφωνήθηκε στη σύσταση (ΕΕ) 2020/1475 του Συμβουλίου (2) και ο χάρτης «φωτεινός σηματοδότης» που προβλέπεται από τη σύσταση και δημοσιεύεται κάθε εβδομάδα από το Ευρωπαϊκό Κέντρο Πρόληψης και Ελέγχου Νόσων (3), η πλατφόρμα πληροφόρησης «Re-open EU» (4) και το σήμα «Σφραγίδα ασφάλειας του ευρωπαϊκού τουρισμού έναντι της COVID-19» για τις τουριστικές εγκαταστάσεις (5).

Μόλις τέσσερις μήνες μεσολάβησαν από την υποβολή της νομοθετικής πρότασης από την Ευρωπαϊκή Επιτροπή μέχρι την έναρξη της χρήσης του DCC της ΕΕ, γεγονός που καταδεικνύει για μία ακόμη φορά την πραγματική προστιθέμενη αξία της ευρωπαϊκής συνεργασίας. Το επίτευγμα αυτό κατέστη δυνατό χάρη στην αποφασιστικότητα και την αφοσίωση των νομοθετών της ΕΕ και των τεχνικών εμπειρογνωμόνων σε ευρωπαϊκό και εθνικό επίπεδο, σε κάθε κράτος μέλος, καθώς και στον κλάδο. Η καθιέρωση του DCC της ΕΕ καταρρίπτει επίσης νέα ρεκόρ: έχουν ήδη εκδοθεί περισσότερα από 270 εκατομμύρια ψηφιακά πιστοποιητικά, γεγονός που καταδεικνύει το έντονο ενδιαφέρον για τη χρήση του DCC της ΕΕ. Τα πιστοποιητικά είναι ήδη διαλειτουργικά σε περισσότερες από 30 χώρες. Η έναρξη της εφαρμογής του DCC της ΕΕ φέρνει πολύ πιο κοντά την υλοποίηση του πρωταρχικού στόχου που τέθηκε με τους κανονισμούς για το DCC της ΕΕ, ο οποίος συνίσταται στη διευκόλυνση της άσκησης του δικαιώματος ελεύθερης κυκλοφορίας εντός της Ένωσης κατά τη διάρκεια της πανδημίας της COVID-19.

Το DCC της ΕΕ γίνεται πραγματικότητα σε μια εποχή κατά την οποία σχεδόν τα δύο τρίτα του ενήλικου πληθυσμού της Ένωσης έχουν λάβει τουλάχιστον μία δόση εμβολίου κατά της COVID-19 και η Ένωση έχει παραλάβει επαρκείς δόσεις εμβολίων ώστε να επιτύχει τον στόχο της για πλήρη εμβολιασμό τουλάχιστον του 70 % του ενήλικου πληθυσμού πριν από το τέλος του καλοκαιριού του 2021.

Οι αεροπορικές μετακινήσεις αποτελούν μία από τις πρώτες περιπτώσεις ευρείας χρήσης του DCC της ΕΕ. Στις αρχές Ιουλίου του 2021, η εναέρια κυκλοφορία είχε αυξηθεί κατά 20 % και αναμενόταν να υπερβεί το 60 % των επιπέδων κυκλοφορίας του 2019 για τον μήνα Ιούλιο (6). Ο όγκος της εναέριας κυκλοφορίας εξακολουθεί να αυξάνεται σταδιακά κατά τη διάρκεια του καλοκαιριού, καθώς οι πολίτες και οι κάτοικοι της ΕΕ θέλουν να απολαύσουν και πάλι την ελευθερία τους να κυκλοφορούν, για να πάνε διακοπές, για να επισκεφθούν φιλικά και συγγενικά τους πρόσωπα, ή για επαγγελματικούς λόγους. Οι κλάδοι των ταξιδιών και του τουρισμού αναμένεται να ωφεληθούν σε μεγάλο βαθμό από τη χρήση του DCC της ΕΕ. Οι ταχύτατα αυξανόμενες αεροπορικές μετακινήσεις αποτελούν απόδειξη της ικανότητας του DCC της ΕΕ να ενισχύσει την ανάκαμψη χωρίς όμως η πανδημία να τεθεί εκτός ελέγχου. Ταυτόχρονα, η αύξηση του αριθμού των επιβατών των αεροπορικών μεταφορών απαιτεί από όλους τους εμπλεκόμενους φορείς να διασφαλίσουν την απρόσκοπτη εφαρμογή, ιδίως όσον αφορά την επαλήθευση των πιστοποιητικών. Όπως αναφέρεται κατωτέρω, έρευνα της Επιτροπής έδειξε ότι επί του παρόντος υπάρχουν 15 διαφορετικοί συνδυασμοί επαλήθευσης των DCC της ΕΕ, ορισμένοι από τους οποίους φαίνεται να περιλαμβάνουν περιττές επικαλύψεις. Όπως αναφέρεται στο Πρωτόκολλο COVID-19 του EASA και του ECDC για την Ασφάλεια της Υγείας στην Αεροπορία, εάν η επαλήθευση έχει ολοκληρωθεί αξιόπιστα πριν από την αναχώρηση, δεν υπάρχει ιατρικός λόγος για πρόσθετους ελέγχους του ίδιου πιστοποιητικού αργότερα κατά τη διάρκεια του ταξιδιού. Μια συντονισμένη προσέγγιση θα μπορούσε να συμβάλει στην αποτροπή κάθε δυνητικής πίεσης στα συστήματα αεροπορικών μεταφορών και να επιτρέψει την πλήρη αξιοποίηση των οφελών που παρέχει το DCC της ΕΕ όσον αφορά τόσο την πολιτική υγείας όσο και την άνεση και την υγεία των ταξιδιωτών.

Τα αεροπορικά ταξίδια προς και από τρίτες χώρες παραμένουν ακόμη σε χαμηλό επίπεδο. Μολονότι το DCC της ΕΕ αναπτύχθηκε κυρίως για να διευκολύνει τα ταξίδια εντός της Ένωσης, έχει τη δυνατότητα να καταστεί παγκόσμιο πρότυπο για τη διευκόλυνση των διεθνών ταξιδιών. Ευθύς εξαρχής, το σύστημα σχεδιάστηκε ως λύση ανοικτής πηγής για να συμβάλει στην από κοινού καταπολέμηση της πανδημίας.

Όλοι οι εταίροι του Ευρωπαϊκού Οικονομικού Χώρου (ΕΟΧ) και η Ελβετία έχουν ήδη ενταχθεί στο σύστημα των DCC της ΕΕ (7). Όπως προβλέπεται στον κανονισμό, η Επιτροπή συμμετέχει επίσης ενεργά σε πολυμερείς εργασίες σχετικά με τα ψηφιακά πιστοποιητικά, ιδίως σε συνεργασία με τον Διεθνή Οργανισμό Πολιτικής Αεροπορίας (ΔΟΠΑ) και τον Παγκόσμιο Οργανισμό Υγείας (ΠΟΥ), για τη διασφάλιση υψηλών προτύπων και διαλειτουργικότητας. Πέραν αυτού, πολλοί διεθνείς εταίροι έχουν προσεγγίσει διμερώς την ΕΕ για να ενημερωθούν σχετικά με το σύστημα των DCC της ΕΕ. Όλες οι τεχνικές προδιαγραφές είναι δημόσια διαθέσιμες (8), η δε Ευρωπαϊκή Επιτροπή συνεργάζεται ήδη με ενδιαφερόμενους διεθνείς εταίρους που επιθυμούν να θέσουν σε εφαρμογή ένα ασφαλές σύστημα επαλήθευσης για τα ψηφιακά πιστοποιητικά COVID-19 και να χρησιμοποιήσουν το σύστημα DCC της ΕΕ.

2. Επαλήθευση των DCC της ΕΕ στο πλαίσιο των αεροπορικών ταξιδιών

Το Ψηφιακό Πιστοποιητικό COVID της ΕΕ έχει ως στόχο να διευκολύνει τους/τις κατόχους του να ασκούν το δικαίωμά τους στην ελεύθερη κυκλοφορία (9) κατά τη διάρκεια της πανδημίας της COVID-19. Παρέχει στα κράτη μέλη ένα αξιόπιστο εργαλείο για την επαλήθευση της συμμόρφωσης με τους περιορισμούς της ελεύθερης κυκλοφορίας οι οποίοι έχουν επιβληθεί για την αντιμετώπιση της πανδημίας της COVID-19 (10).

Η ασφαλής επαλήθευση αποτελεί βασικό στοιχείο που προσφέρει το DCC της ΕΕ. Τα κράτη μέλη της ΕΕ αποφασίζουν, εντός του πλαισίου που θεσπίστηκε με τον κανονισμό (ΕΕ) 2021/953 (11), εάν, πότε και πώς θα επαληθεύονται τα DCC της ΕΕ. Μια συντονισμένη προσέγγιση θα μπορούσε να συμβάλει στον εξορθολογισμό αυτής της διαδικασίας. Τα κράτη μέλη της ΕΕ διενεργούν την εν λόγω επαλήθευση με διάφορους τρόπους για την εφαρμογή ορισμένων μέτρων δημόσιας υγείας, όπως οι απαιτήσεις εισόδου για τα διασυνοριακά ταξίδια. Το άρθρο 3 παράγραφος 9 του κανονισμού (ΕΕ) 2021/953 ορίζει ότι οι διασυνοριακοί μεταφορείς που έχουν οριστεί για την επαλήθευση διασφαλίζουν ότι η επαλήθευση των DCC της ΕΕ ενσωματώνεται στη λειτουργία των υποδομών διασυνοριακών μεταφορών, όπως οι αερολιμένες, οι λιμένες, οι σιδηροδρομικοί σταθμοί και οι σταθμοί λεωφορείων, κατά περίπτωση.

Είναι εξαιρετικά σημαντικό να ενημερώνουν τα κράτη μέλη το ταχύτερο δυνατόν τους πολίτες και τους φορείς εκμετάλλευσης σχετικά με τα μέτρα που λαμβάνουν για την άρση ή τη θέσπιση περιορισμών στις μετακινήσεις. Τα κράτη μέλη στο δίκτυο eHealth, με την υποστήριξη της Επιτροπής, συμφώνησαν επί ενός συνόλου κατευθυντήριων γραμμών (12) για την κωδικοποίηση των κανόνων επικύρωσης που θα συμβάλουν σημαντικά στη διαδικασία επαλήθευσης.

Παράλληλα με την απαίτηση συμπλήρωσης των εντύπων εντοπισμού επιβατών (PLF) που εισήγαγαν τα κράτη μέλη της ΕΕ, η ψηφιακή επαλήθευση των ψηφιακών πιστοποιητικών αποσκοπεί στην αποφυγή των σημείων συμφόρησης, μειώνοντας με αυτό τον τρόπο την πιθανότητα συνωστισμού και τους χρόνους αναμονής στους αερολιμένες, ιδίως σε ώρες αιχμής. Ο συνωστισμός θα πρέπει να αποφεύγεται για να περιοριστεί ο κίνδυνος πιθανών λοιμώξεων από τη νόσο COVID-19. Ο συγκεκριμένος τρόπος επαλήθευσης και η χρονική στιγμή πραγματοποίησής της θα συμβάλουν στη μείωση της συμφόρησης. Μέχρι στιγμής, οι αερολιμένες και οι αεροπορικές εταιρείες έχουν λάβει μέτρα για τη διεκπεραίωση της αυξανόμενης ροής επιβατών, για παράδειγμα, ανοίγοντας εκ νέου τερματικούς σταθμούς που ήταν κλειστοί και αυξάνοντας τον αριθμό του προσωπικού στους ελέγχους εισιτηρίων ή στα γραφεία πληροφοριών των αεροπορικών εταιρειών. Τα μέτρα αυτά έχουν συμβάλει στη διαχείριση της πρώτης αύξησης του αριθμού επιβατών· υπάρχει, ωστόσο, ο κίνδυνος αργότερα, στη διάρκεια του καλοκαιριού του 2021, η χωρητικότητα να μην είναι επαρκής. Οι αερολιμένες που ήταν ήδη κορεσμένοι το 2019 είναι πιθανό να φθάσουν το όριο χωρητικότητάς τους στο 50 % -60 % των επιπέδων κίνησης του 2019. Παρότι προς το παρόν η κατάσταση δεν έχει οδηγήσει σε σημαντική συμφόρηση, ήδη στις αρχές Ιουλίου του 2021 οι αερολιμένες της ΕΕ λειτουργούν με περίπου το 45 % του όγκου επιβατικής κίνησης σε σύγκριση με το 2019. Για να μπορέσουν οι φορείς εκμετάλλευσης να αντιμετωπίσουν τυχόν αύξηση της επιβατικής κίνησης τις προσεχείς εβδομάδες οι επιβάτες χρειάζονται μια ομαλή ταξιδιωτική εμπειρία χωρίς διαταραχές.

Σε ορισμένα κράτη μέλη της ΕΕ, οι αερομεταφορείς επαληθεύουν τα Ψηφιακά Πιστοποιητικά COVID της ΕΕ, γεγονός που καθιστά επιτακτική την ανάγκη εφοδιασμού τους με το απαραίτητο λογισμικό επαλήθευσης. Σύμφωνα με πρόσφατη έρευνα του Διεθνούς Συμβουλίου Αερολιμένων της Ευρώπης (ACI Europe), τα κύρια προβλήματα που αντιμετωπίζουν οι φορείς εκμετάλλευσης είναι ο πολλαπλασιασμός των ελέγχων (64 %) και η επαλήθευση στις εγκαταστάσεις των αερολιμένων (54 %). Στην ίδια έρευνα, το 82 % των φορέων εκμετάλλευσης δήλωσε ότι τα Ψηφιακά Πιστοποιητικά COVID της ΕΕ δεν επαληθεύονται εκτός αερολιμένα πριν από την αναχώρηση (13). Σε μερικά κράτη μέλη της ΕΕ, ορισμένοι κανόνες εξακολουθούν να διαφέρουν από τις εγκεκριμένες σε επίπεδο ΕΕ κατευθυντήριες γραμμές του δικτύου e-Health.

Σύμφωνα με έρευνα στα κράτη μέλη της ΕΕ σχετικά με τον τρόπο επαλήθευσης του DCC της ΕΕ στα αεροπορικά ταξίδια, αυτή τη στιγμή υπάρχουν 15 διαφορετικοί τρόποι οργάνωσης της διαδικασίας επαλήθευσης. Ορισμένα κράτη μέλη της ΕΕ, για παράδειγμα, έχουν αναθέσει την ευθύνη της επαλήθευσης του DCC της ΕΕ στους αερολιμένες, άλλα έχουν αναθέσει αυτή την υποχρέωση στις αεροπορικές εταιρείες, ενώ κάποια άλλα την έχουν αναθέσει και στους δύο. Σε πολλά κράτη μέλη της ΕΕ οι δημόσιες αρχές επαληθεύουν επίσης το DCC της ΕΕ των αφικνούμενων επιβατών. Παρότι το DCC της ΕΕ αναπτύχθηκε, μεταξύ άλλων, ως εργαλείο που διευκολύνει την πραγματοποίηση ταξιδιών χωρίς εμπόδια, ιδίως εντός του χώρου Σένγκεν, είναι σημαντικό να υπογραμμιστεί ότι το DCC της ΕΕ δεν είναι ούτε ταξιδιωτικό έγγραφο ούτε προαπαιτούμενο για την πραγματοποίηση ταξιδιού (14).

Η ενιαία αγορά αερομεταφορών της ΕΕ χρειάζεται το DCC της ΕΕ ως εργαλείο για να αντεπεξέλθει στις αυξημένες ροές επιβατών τόσο κατά τους θερινούς μήνες του 2021 όσο και κατά τη διάρκεια της ανάκαμψης. Μετά τη συλλογική επιτυχία της έναρξης εφαρμογής του DCC της ΕΕ, το επόμενο βήμα πρέπει να είναι να διευκολυνθεί περαιτέρω η πραγματοποίηση ασφαλών και απρόσκοπτων ταξιδιών κατά τη διάρκεια της πανδημίας.

Οι υπηρεσίες της Ευρωπαϊκής Επιτροπής δημοσίευσαν επιχειρησιακές συστάσεις σε ενημερωτικό σημείωμα με τίτλο «Making the most of the EU Digital COVID Certificates in aviation: Recommendations and guidance for Member States» (Πλήρης αξιοποίηση των Ψηφιακών Πιστοποιητικών COVID της ΕΕ: Συστάσεις και κατευθύνσεις για τα κράτη μέλη) (15) στις 28 Ιουνίου 2021. Στις 30 Ιουνίου 2021, το δίκτυο e-Health, το οποίο απαρτίζεται από εθνικούς εμπειρογνώμονες στον τομέα της υγείας, εξέδωσε έγγραφο καθοδήγησης (16) στο οποίο καθορίζονται τεχνικά και επιχειρησιακά στοιχεία για τη χρήση των DCC της ΕΕ στα αεροπορικά ταξίδια. Το έγγραφο παρουσιάζει διάφορες επιλογές επαλήθευσης που είναι εφικτές τόσο από νομικής (από την άποψη της προστασίας δεδομένων στην ΕΕ, σε πλήρη συμμόρφωση με τον ΓΚΠΔ της ΕΕ (17)) όσο και από τεχνικής πλευράς.

Στόχος της παρούσας ανακοίνωσης είναι να εφοδιάσει τα κράτη μέλη της ΕΕ με γενικές αρχές, βέλτιστες πρακτικές, συστάσεις και κατευθύνσεις, ώστε να διευκολυνθεί η επαλήθευση των DCC της ΕΕ στον τομέα των αερομεταφορών κατά την έναρξη της θερινής περιόδου αιχμής και έπειτα από αυτήν. Αυτή η προσέγγιση, σε πρώτη φάση, θα αφορά κυρίως τα αεροπορικά ταξίδια, αλλά σταδιακά θα πρέπει να υιοθετηθεί και από άλλους τρόπους μεταφοράς (π.χ. οχηματαγωγά, κρουαζιερόπλοια, σιδηροδρομικές και οδικές μεταφορές), όπου αυτό είναι εφικτό και λαμβανομένων υπόψη των ιδιαιτεροτήτων τους.

3. Συνιστώμενη προσέγγιση

Στην παρούσα ενότητα παρατίθεται σειρά κατευθυντήριων γραμμών και συστάσεων, οι οποίες απευθύνονται στα κράτη μέλη της ΕΕ. Σημαντικός θα είναι επίσης ο ρόλος και η ευθύνη των αεροπορικών εταιρειών και των αερολιμένων, δεδομένου ότι αποτελούν την εγγύτερη διεπαφή με τους επιβάτες, για την πλήρη αξιοποίηση των οφελών του DCC της ΕΕ στον τομέα των αερομεταφορών.

Ο κανονισμός 2021/953 προβλέπει ότι, με την επιφύλαξη της αρμοδιότητας των κρατών μελών της ΕΕ να επιβάλλουν περιορισμούς για λόγους δημόσιας υγείας, όταν τα κράτη μέλη της ΕΕ αποδέχονται το DCC της ΕΕ, δεν επιβάλλουν πρόσθετους περιορισμούς στην ελεύθερη κυκλοφορία, όπως ο πρόσθετος διαγνωστικός έλεγχος για μόλυνση από τον SARS-CoV-2 που σχετίζεται με ταξίδι ή η καραντίνα ή η αυτοαπομόνωση που σχετίζεται με ταξίδι, παρά μόνο αν αυτοί είναι αναγκαίοι και αναλογικοί για την προστασία της δημόσιας υγείας ως απόκριση στην πανδημία της COVID-19, λαμβάνοντας επίσης υπόψη τα διαθέσιμα επιστημονικά στοιχεία, συμπεριλαμβανομένων των επιδημιολογικών δεδομένων που δημοσιεύει το Ευρωπαϊκό Κέντρο Πρόληψης και Ελέγχου Νόσων (ECDC) βάσει της σύστασης (ΕΕ) 2020/1475. Η σύσταση 2020/1475 διευκρινίζει ότι, κατά τη θέσπιση και εφαρμογή περιορισμών στην ελεύθερη κυκλοφορία, τα κράτη μέλη της ΕΕ θα πρέπει να τηρούν τις αρχές του δικαίου της ΕΕ, ιδίως την αναλογικότητα και την απαγόρευση των διακρίσεων, και θα πρέπει να ενεργούν με συντονισμένο τρόπο.

Για να διευκολυνθεί η σαφήνεια για τους επιβάτες και να διασφαλιστεί απρόσκοπτη ταξιδιωτική εμπειρία χωρίς διαταραχές, όλοι οι παράγοντες που συμμετέχουν στη διαδικασία επαλήθευσης πρέπει να έχουν πλήρη επίγνωση του ρόλου τους και των απαιτούμενων ενεργειών. Για την ομαλή εφαρμογή του DCC της ΕΕ, είναι σημαντικό όλα τα κράτη μέλη της ΕΕ να παρέχουν στα ενδιαφερόμενα μέρη και στο ευρύ κοινό σαφείς, πλήρεις και έγκαιρες πληροφορίες σχετικά με τυχόν περιορισμούς στην ελεύθερη κυκλοφορία. Τα κράτη μέλη της ΕΕ θα πρέπει να διασφαλίσουν ότι οι πληροφορίες που δημοσιεύονται στον ιστότοπο Re-Open EU είναι πλήρεις, επικαιροποιημένες και εύκολα κατανοητές όσον αφορά τόσο τα κράτη μέλη της ΕΕ όσο και τις τρίτες χώρες.

Τα κράτη μέλη θα πρέπει επίσης να επικαιροποιούν και να δημοσιεύουν τους ισχύοντες κανόνες επικύρωσης με πλήρη διαφάνεια. Οι κανόνες θα πρέπει να δημοσιεύονται στην πύλη DCC της ΕΕ, η οποία υποστηρίζει αυτή τη λειτουργία και διανέμει πληροφορίες σε εφαρμογές επαλήθευσης και ψηφιακού πορτοφολιού. Επιπλέον, οι κανόνες θα πρέπει να καθίστανται διαθέσιμοι στον ιστότοπο Re-Open EU. Για λόγους διαφάνειας, οι κανόνες θα πρέπει να περιλαμβάνουν με σαφήνεια όλες τις σχετικές πληροφορίες, όπως τους καταλόγους εμβολίων για τα οποία γίνονται δεκτά τα πιστοποιητικά. Οι πληροφορίες που δημοσιεύουν επί του παρόντος τα κράτη μέλη δεν είναι πάντοτε σαφείς για τους επιβάτες.

Τα κράτη μέλη της ΕΕ θα πρέπει να μεριμνούν ώστε οι αεροπορικές εταιρείες, το προσωπικό των αερολιμένων ή άλλοι παράγοντες εξουσιοδοτημένοι να επαληθεύουν τα DCC της ΕΕ να ενημερώνονται πλήρως για τους αντίστοιχους ρόλους τους και τις απαιτούμενες ενέργειες. Οι πληροφορίες αυτές θα πρέπει επίσης να καθίστανται δημόσια διαθέσιμες, ώστε οι επιβάτες να ενημερώνονται για τα σημεία στα οποία μπορούν να αναμένουν σχετικούς ελέγχους.

— Σύσταση 1: Τα κράτη μέλη της ΕΕ θα πρέπει να διασφαλίζουν την πλήρη, κατανοητή και έγκαιρη ενημέρωση των φορέων εκμετάλλευσης και των ταξιδιωτών σχετικά με τις απαιτήσεις και τις διαδικασίες επαλήθευσης.

— Σύσταση 2: Τα κράτη μέλη της ΕΕ θα πρέπει να διασφαλίζουν ότι οι πληροφορίες που δημοσιεύονται στον ιστότοπο Re-Open EU είναι πλήρεις, επικαιροποιημένες και εύκολα κατανοητές.

Η ανάπτυξη διαλειτουργικών DCC της ΕΕ σηματοδοτεί ένα άνευ προηγουμένου βήμα προκειμένου να μην διαμορφωθεί ένα συνονθύλευμα μεμονωμένων ψηφιακών πιστοποιητικών βάσει διαφορετικών τεχνικών προδιαγραφών σε κάθε κράτος μέλος της ΕΕ. Τα κράτη μέλη της ΕΕ, μέσω του δικτύου e-Health, ενέκριναν έγγραφο καθοδήγησης σχετικά με τους κανόνες επικύρωσης του DCC της ΕΕ, ώστε να καταστεί δυνατή όχι μόνο η επαλήθευση της γνησιότητας του πιστοποιητικού αλλά και η συμμόρφωσή του με τους αντίστοιχους ταξιδιωτικούς κανόνες. Όταν οι αερομεταφορείς ή οι φορείς εκμετάλλευσης αερολιμένων υποχρεούνται να ελέγχουν τα DCC της ΕΕ, τα κράτη μέλη της ΕΕ θα πρέπει να δημοσιεύουν και να τηρούν επίκαιρους τους κανόνες επικύρωσης. Παρότι πρέπει να υπάρχει η δυνατότητα το DCC της ΕΕ να προσκομίζεται αυτοπροσώπως στον αερολιμένα αναχώρησης και να διενεργείται χειροκίνητη επαλήθευση με βάση τους ισχύοντες επιχειρησιακούς κανόνες, οι φορείς εκμετάλλευσης και οι αρχές θα πρέπει να υποστηρίζουν ηλεκτρονικές διαδικασίες επαλήθευσης των εν λόγω κανόνων. Με τον τρόπο αυτό θα επιταχύνονται οι διαδικασίες επαλήθευσης.

— Σύσταση 3: Τα κράτη μέλη της ΕΕ θα πρέπει να ενσωματώσουν τους ισχύοντες ταξιδιωτικούς κανόνες στις διαδικασίες επαλήθευσης και να θέσουν στη διάθεση των φορέων εκμετάλλευσης εφαρμογή επαλήθευσης που θα επαληθεύει τους αντίστοιχους κανόνες σύμφωνα με τις κατευθυντήριες γραμμές για τους κανόνες επικύρωσης που έχουν συμφωνηθεί από το δίκτυο eHealth (18).

— Σύσταση 4: Τα κράτη μέλη της ΕΕ θα πρέπει να καθιστούν διαθέσιμους και να τηρούν πάντα επίκαιρους τους ταξιδιωτικούς κανόνες επικύρωσης στην πύλη DCC της ΕΕ.

— Σύσταση 5: Τα κράτη μέλη της ΕΕ θα πρέπει να χρησιμοποιούν, όπου είναι δυνατόν, ηλεκτρονικά μέσα επαλήθευσης σύμφωνα με τις σχετικές κατευθυντήριες γραμμές του δικτύου eHealth

Τα DCC της ΕΕ βασίζονται σε πλαίσιο εμπιστοσύνης που έχει συμφωνηθεί, έχει δημιουργηθεί και συντηρείται από την Επιτροπή και τα κράτη μέλη, σύμφωνα με τους ισχύοντες κανόνες που ορίζονται στον κανονισμό (ΕΕ) 2021/953. Αυτό το πλαίσιο εμπιστοσύνης διασφαλίζει την αξιόπιστη και ασφαλή έκδοση και επαλήθευση των πιστοποιητικών. Όπως αναφέρεται στο Πρωτόκολλο COVID-19 του EASA και του ECDC για την Ασφάλεια της Υγείας στην Αεροπορία (19), εάν η επαλήθευση έχει ολοκληρωθεί αξιόπιστα πριν από την αναχώρηση, ελάχιστα δικαιολογούνται, από επιδημιολογική άποψη, πρόσθετοι έλεγχοι του ίδιου πιστοποιητικού αργότερα κατά τη διάρκεια του ταξιδιού. Η επικάλυψη αυτή θα πρέπει να αποφεύγεται. Ως εκ τούτου, τα κράτη μέλη θα πρέπει να επαληθεύουν το DCC της ΕΕ κατά προτεραιότητα πριν από την αναχώρηση. Από άποψη υγειονομικής ασφάλειας, τούτο θα συμβάλει επίσης στη μείωση του κινδύνου να ταξιδεύουν ασθενείς επιβάτες. Η επαλήθευση κατά την άφιξη θα μπορούσε να διενεργείται βάσει κινδύνου.

Για να αποφευχθεί η επικάλυψη των ελέγχων από περισσότερους του ενός φορείς (π.χ. από τους αερομεταφορείς και τις δημόσιες αρχές), θα πρέπει, κατά την αναχώρηση, να εφαρμόζονται κατά το δυνατόν ρυθμίσεις «ενιαίας εξυπηρέτησης» μεταξύ αρχών, αερολιμένων και αεροπορικών εταιρειών. Ως εκ τούτου, τα κράτη μέλη της ΕΕ θα πρέπει να αποφεύγουν να απαιτούν την επαλήθευση των DCC της ΕΕ σε περισσότερες από μία περιπτώσεις κατά τη διάρκεια του αεροπορικού ταξιδιού (π.χ. και κατά τον έλεγχο εισιτηρίων στο αεροδρόμιο και κατά την επιβίβαση). Σημειωτέον ότι οποιαδήποτε υποχρέωση επαλήθευσης των πιστοποιητικών που θεσπίζονται με τον κανονισμό (ΕΕ) 2021/953 δεν δικαιολογεί από μόνη της την προσωρινή επαναφορά ελέγχων στα εσωτερικά σύνορα.

Σύμφωνα με το προαναφερθέν πρωτόκολλο COVID-19 του EASA και του ECDC για την Ασφάλεια της Υγείας στην Αεροπορία, από ιατρική άποψη, η πλέον αποτελεσματική επιλογή είναι η επαλήθευση των DCC της ΕΕ πριν από την άφιξη στον αερολιμένα αναχώρησης. Ωστόσο, επί του παρόντος, το 82 % των φορέων εκμετάλλευσης αερολιμένων αναφέρουν ότι τα DCC της ΕΕ δεν επαληθεύονται εκτός αερολιμένα πριν από την αναχώρηση (20). Τα κράτη μέλη της ΕΕ και οι μεταφορείς παροτρύνονται ιδιαίτερα να διασφαλίζουν ότι η επαλήθευση διενεργείται το νωρίτερο δυνατόν, κατά προτίμηση κατά τη διάρκεια της ηλεκτρονικής διαδικασίας ελέγχου εισιτηρίων μιας αεροπορικής εταιρείας ή μέσω διαδικτυακής πύλης/υπηρεσίας κράτους μέλους της ΕΕ, υπό την προϋπόθεση ότι γίνεται σύμφωνα με το άρθρο 4 παράγραφος 2 του κανονισμού (ΕΕ) 2021/953.

Όταν το κράτος μέλος άφιξης αίρει ορισμένους ταξιδιωτικούς περιορισμούς που σχετίζονται με την υγεία για ταξιδιώτες που έχουν στην κατοχή τους DCC της ΕΕ ή άλλο αποδεικτικό στοιχείο, το κράτος μέλος αναχώρησης θα πρέπει να διασφαλίζει ότι όλοι οι επιβάτες έχουν επιδείξει DCC της ΕΕ πριν από την επιβίβασή τους στο αεροσκάφος. Θα πρέπει πάντοτε να προτιμώνται οι έλεγχοι εκτός αερολιμένα. Ωστόσο τα πιστοποιητικά όλων των επιβατών οι οποίοι δεν επέδειξαν το πιστοποιητικό τους εκτός αερολιμένα θα πρέπει να ελέγχονται στον αερολιμένα αναχώρησης. Όταν διενεργούνται έλεγχοι σε αερολιμένες, θα πρέπει να χρησιμοποιούνται πόροι ανάλογοι με τον αριθμό των ελέγχων, ώστε να διασφαλίζεται η ομαλή ροή των επιβατών ανά πάσα στιγμή.

Η συνεργασία μεταξύ των κρατών μελών και των μεταφορέων είναι ουσιαστικής σημασίας για την εφαρμογή αυτών των διαδικασιών, κάτι που συνεπάγεται περαιτέρω προσπάθειες προκειμένου να διασφαλιστεί ότι βασίζονται σε δοκιμασμένες λύσεις. Με τον τρόπο αυτό διασφαλίζεται ότι οι θετικές επιπτώσεις των DCC της ΕΕ όσον αφορά την ευκολία και τη ροή των επιβατών δεν υπονομεύονται από τη διαδικασία επαλήθευσης στον αερολιμένα, περιορίζοντας τον δυνητικό κίνδυνο υγειονομικής ασφάλειας. Ωστόσο, κατά την άποψη του δικτύου eHealth, η επιλογή αυτή «ενδέχεται να απαιτήσει εκτενή χρόνο ανάπτυξης και δοκιμών, γεγονός που θα μπορούσε να οδηγήσει σε εφαρμογή μετά το καλοκαίρι του 2021» (21).

DCC της ΕΕ και προστασία δεδομένων Το πλαίσιο εμπιστοσύνης των DCC της ΕΕ διασφαλίζει το υψηλότερο επίπεδο προστασίας των δεδομένων, σύμφωνα με τον κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου (22) («ΓΚΠΔ»). Οι μεταφορείς, όπως και οι αεροπορικές εταιρείες, επιτρέπεται να επεξεργάζονται τις πληροφορίες που είναι αναγκαίες για τη συμμόρφωση με τις υποχρεώσεις επαλήθευσης που ορίζει η ισχύουσα εθνική νομοθεσία, υπό την προϋπόθεση ότι δεν διατηρούν κανένα από τα δεδομένα προσωπικού χαρακτήρα που περιέχονται στους κωδικούς QR, όπως αναφέρεται ρητά στον κανονισμό. Αυτό σημαίνει ότι η νομική βάση που επιτρέπει στις αεροπορικές εταιρείες να επαληθεύουν τα DCC της ΕΕ ισχύει ήδη κατά τη διαδικασία ηλεκτρονικού ελέγχου εισιτηρίων, γεγονός που μπορεί να αποτρέψει τα σημεία συμφόρησης και τον συνωστισμό στους αερολιμένες.

— Σύσταση 6: Τα κράτη μέλη της ΕΕ θα πρέπει να διασφαλίζουν ότι η επαλήθευση των DCC της ΕΕ πραγματοποιείται το νωρίτερο δυνατόν, κατά προτίμηση δε πριν από την άφιξη του επιβάτη στον αερολιμένα αναχώρησης.

— Σύσταση 7: Τα κράτη μέλη της ΕΕ θα πρέπει να διασφαλίζουν ότι οι φορείς εκμετάλλευσης είναι εξουσιοδοτημένοι να επαληθεύουν τα DCC της ΕΕ και ότι συνεργάζονται με τις αεροπορικές εταιρείες για να διευκολύνουν την ενσωμάτωση της επαλήθευσης στις διαδικασίες ελέγχου εισιτηρίων σύμφωνα με τις διατάξεις του κανονισμού για τα DCC της ΕΕ.

Τα μέτρα που σχετίζονται με τα ταξίδια, όπως το έντυπο εντοπισμού επιβατών (PLF) ή το DCC της ΕΕ, αποτελούν συμπληρωματικά εργαλεία που αποσκοπούν στην υποστήριξη της ασφαλούς επανέναρξης των ταξιδιωτικών δραστηριοτήτων, ενισχύοντας παράλληλα τις ικανότητες ιχνηλάτησης επαφών των κρατών μελών της ΕΕ και μειώνοντας τους κινδύνους μετάδοσης. Το ιδανικό θα ήταν να προκαλούν όσο το δυνατόν μικρότερη όχληση στους ταξιδιώτες και στην ταξιδιωτική τους εμπειρία. Η συλλογή των PLF, όπως και η επαλήθευση των DCC της ΕΕ, θα πρέπει να πραγματοποιείται το νωρίτερο δυνατόν και κατά προτίμηση πριν από την άφιξη του επιβάτη στον αερολιμένα αναχώρησης, ώστε να αποφεύγονται πολλαπλές διαδικασίες για τους επιβάτες.

Πιθανά σενάρια Δύο πιθανά σενάρια θα μπορούσαν να εξεταστούν για την επαλήθευση των DCC της ΕΕ πριν από την άφιξη στον αερολιμένα αναχώρησης: 1) Επαλήθευση κατά τη διάρκεια του ηλεκτρονικού ελέγχου εισιτηρίων της αεροπορικής εταιρείας: Η εν λόγω περίπτωση χρήσης έχει τα λειτουργικά πλεονεκτήματα του ελέγχου των εγγράφων που σχετίζονται με την υγεία των επιβατών σε έναν τόπο και πριν από την άφιξη στον αερολιμένα αναχώρησης, δεν απαιτεί δε υπερβολικά περίπλοκη τεχνική εφαρμογή. Επιπλέον, υπενθυμίζεται ότι ο κανονισμός (ΕΕ) 2021/953, καθώς και ο ΓΚΠΔ, επιτρέπει στους μεταφορείς να επεξεργάζονται δεδομένα υγείας, εφόσον δεν υπάρχει αποθήκευση, υπό την προϋπόθεση ότι η εν λόγω περίπτωση χρήσης προβλέπεται από το εθνικό δίκαιο. 2) Επαλήθευση ταξιδιωτικών εγγράφων μέσω ειδικών εφαρμογών και διαδικτυακής υπηρεσίας που έχει συσταθεί σύμφωνα με τον κανονισμό (ΕΕ) 2021/953. Σε αυτό το σενάριο, θα μπορούσε να εξεταστεί το ενδεχόμενο συνδυασμού της επαλήθευσης του DCC της ΕΕ σε αντιπαραβολή με το έντυπο εντοπισμού επιβατών του κράτους μέλους (σε ψηφιακή μορφή) και άλλα υγειονομικά μέτρα/απαιτήσεις. Αυτή η περίπτωση χρήσης θα είχε επίσης το πλεονέκτημα του ελέγχου των εγγράφων που σχετίζονται με την υγεία των επιβατών σε έναν τόπο και πριν από την άφιξη στον αερολιμένα αναχώρησης. Δεδομένου ότι η δεύτερη λύση δεν είναι διαθέσιμη στα περισσότερα κράτη μέλη και απαιτεί χρόνο ανάπτυξης και δοκιμών, τα κράτη μέλη και η Επιτροπή θα πρέπει να συνεργαστούν με σκοπό την εφαρμογή της το ταχύτερο δυνατόν μετά το καλοκαίρι του 2021 (βλ. τμήμα 6.1 των κατευθυντήριων γραμμών του δικτύου eHealth για την επικύρωση των ψηφιακών πιστοποιητικών COVID της ΕΕ στο πλαίσιο των αεροπορικών μεταφορών) (23).

— Σύσταση 8: Τα κράτη μέλη της ΕΕ θα πρέπει να επιδιώξουν τον καλύτερο συντονισμό της επαλήθευσης των PLF και DCC της ΕΕ. Τα κράτη μέλη της ΕΕ θα πρέπει να εξασφαλίσουν στενή συνεργασία με τους μεταφορείς, ώστε να καταστεί δυνατή η επαλήθευση των DCC της ΕΕ ταυτόχρονα με τη συλλογή άλλων ταξιδιωτικών πληροφοριών, όπως το PLF.

— Σύσταση 9: Τα κράτη μέλη της ΕΕ θα πρέπει να επιδιώξουν την εξεύρεση λύσεων που μπορούν να υποστηρίξουν την επαλήθευση των DCC της ΕΕ και τη συλλογή δεδομένων PLF με στόχο την καθιέρωση αυτής της διαδικασίας το φθινόπωρο του τρέχοντος έτους.

4. Συμπέρασμα

Η ταχεία ανάπτυξη και θέση σε λειτουργία των DCC της ΕΕ αποτελεί ορόσημο και βασική συμβολή στην καταπολέμηση της πανδημίας. Δείχνει σαφώς ότι η Ευρώπη μπορεί να επιτύχει, σε χρόνο ρεκόρ, απτά αποτελέσματα τα οποία έχουν θετικό αντίκτυπο στη ζωή εκατοντάδων εκατομμυρίων πολιτών, κατοίκων και επισκεπτών της ΕΕ. Το DCC της ΕΕ στηρίζει την αποκατάσταση της ελεύθερης κυκλοφορίας στην Ευρώπη, διατηρώντας παράλληλα υψηλό επίπεδο ελέγχου της πανδημίας, χάρη στην αξιοπιστία και την ευκολία χρήσης του, και αποτελεί βασικό στοιχείο για την επανεκκίνηση του ταξιδιωτικού και τουριστικού κλάδου, οι οποίοι συγκαταλέγονται στους κλάδους που έχουν πληγεί περισσότερο από την πανδημία. Με το DCC της ΕΕ, η Ευρωπαϊκή Επιτροπή, το Ευρωπαϊκό Κοινοβούλιο και το Συμβούλιο, καθώς και τα κράτη μέλη της ΕΕ, έχουν κινητοποιηθεί συλλογικά και έχουν καταβάλει τεράστιες προσπάθειες για την ανάπτυξη του απαραίτητου για τον σκοπό αυτό εργαλείου εγκαίρως, για την καλοκαιρινή ταξιδιωτική περίοδο του 2021. Καταβάλλονται περαιτέρω προσπάθειες για την επέκταση της αναγνώρισης του DCC της ΕΕ και παρόμοιων διαπιστευτηρίων υγείας από και προς τρίτες χώρες, ως βάση για την επανέναρξη αμοιβαίων διεθνών ταξιδιών όπου το επιτρέπει η επιδημιολογική κατάσταση.

Η εναρμόνιση και η ψηφιοποίηση των πρωτοκόλλων επαλήθευσης είναι καίριας σημασίας για την εξασφάλιση μιας απρόσκοπτης εμπειρίας στο ευρωπαϊκό ταξιδιωτικό κοινό. Οι κατευθυντήριες γραμμές και οι γενικές αρχές της παρούσας ανακοίνωσης έχουν ως στόχο να συμβάλουν σε μια απρόσκοπτη ταξιδιωτική εμπειρία. Η Επιτροπή καλεί τα κράτη μέλη και όλους τους παράγοντες που εμπλέκονται στο οικοσύστημα των αεροπορικών μεταφορών να συνεργαστούν για την καλύτερη συντονισμένη εφαρμογή του DCC της ΕΕ με βάση τις συστάσεις που παρατίθενται στην παρούσα ανακοίνωση. Η συνιστώμενη προσέγγιση για τις αεροπορικές μεταφορές θα μπορούσε σταδιακά να υιοθετηθεί και από άλλους τρόπους μεταφοράς.

(1) Κανονισμός (ΕΕ) 2021/953 του Ευρωπαϊκού Κοινοβουλίου και του Συμβουλίου της 14ης Ιουνίου 2021, σχετικά με πλαίσιο για την έκδοση, την επαλήθευση και την αποδοχή διαλειτουργικών πιστοποιητικών εμβολιασμού κατά της COVID-19, διαγνωστικού της ελέγχου και ανάρρωσης από αυτή (Ψηφιακό Πιστοποιητικό COVID της ΕΕ) με σκοπό να διευκολυνθεί η ελεύθερη κυκλοφορία κατά τη διάρκεια της πανδημίας της COVID-19 (ΕΕ L 211 της 15.6.2021, σ. 1), και κανονισμός (ΕΕ) 2021/954 του Ευρωπαϊκού Κοινοβουλίου και του Συμβουλίου, της 14ης Ιουνίου 2021 σχετικά με πλαίσιο για την έκδοση, την επαλήθευση και την αποδοχή διαλειτουργικών πιστοποιητικών εμβολιασμού κατά της COVID-19, διαγνωστικού της ελέγχου και ανάρρωσης από αυτή (Ψηφιακό Πιστοποιητικό COVID της ΕΕ) όσον αφορά υπηκόους τρίτων χωρών που παραμένουν ή διαμένουν νόμιμα στις επικράτειες κρατών μελών κατά τη διάρκεια της πανδημίας της COVID-19 (ΕΕ L 211 της 15.6.2021, σ. 24).

(2) Σύσταση (ΕΕ) 2020/1475 του Συμβουλίου, της 13ης Οκτωβρίου 2020, σχετικά με την εφαρμογή συντονισμένης προσέγγισης όσον αφορά τον περιορισμό της ελεύθερης κυκλοφορίας για την αντιμετώπιση της πανδημίας COVID-19 (ΕΕ L 337 της 14.10.2020, σ. 3).

(3) https://www.ecdc.europa.eu/en/covid-19/situation-updates/weekly-maps-coordinated-restriction-free-movement

(4) https://reopen.europa.eu/el/

(5) https://ec.europa.eu/growth/content/new-european-tourism-covid-19-safety-seal-available_en

(6) Eurocontrol, ημερήσια διακύμανση κυκλοφορίας, περιοχή διαχειριστή δικτύου, 8 Ιουλίου 2021 (https://www.eurocontrol.int/Economics/DailyTrafficVariation-States.html?ectl-public).

(7) Τα πιστοποιητικά εμβολιασμού κατά της COVID-19, διαγνωστικού της ελέγχου και ανάρρωσης από αυτή που εκδίδονται από την Ελβετία σύμφωνα με το διάταγμα για το ελβετικό πιστοποιητικό COVID-19 αντιμετωπίζονται ήδη ως ισοδύναμα με εκείνα που εκδίδονται βάσει του κανονισμού (ΕΕ) 2021/953, σύμφωνα με την εκτελεστική απόφαση (ΕΕ) 2021/1126 της Επιτροπής της 8ης Ιουλίου 2021 για τη θέσπιση της ισοδυναμίας των πιστοποιητικών COVID-19 που εκδίδονται από την Ελβετία με τα πιστοποιητικά που εκδίδονται σύμφωνα με τον κανονισμό (ΕΕ) 2021/953 του Ευρωπαϊκού Κοινοβουλίου και του Συμβουλίου (ΕΕ L 243 της 9.7.2021, σ. 49).

(8) Οι προδιαγραφές του Ψηφιακού Πιστοποιητικού COVID της ΕΕ που καλύπτουν τη διάρθρωση των δεδομένων και τους μηχανισμούς κωδικοποίησης, συμπεριλαμβανομένου του κωδικού QR, με τον οποίο διασφαλίζεται ότι όλα τα πιστοποιητικά, ψηφιακά ή έντυπα, μπορούν να διαβάζονται και να επαληθεύονται, διατίθενται στη διεύθυνση https://ec.europa.eu/health/ehealth/covid-19_el

(9) Όπως θεσπίστηκε με το άρθρο 21 της Συνθήκης για τη λειτουργία της Ευρωπαϊκής Ένωσης και εφαρμόζεται με την οδηγία 2004/38/ΕΚ.

(10) Αιτιολογική σκέψη 6 του κανονισμού (ΕΕ) 2021/953.

(11) Σύμφωνα με το άρθρο 10 παράγραφος 3 του κανονισμού (ΕΕ) 2021/953, τα δεδομένα προσωπικού χαρακτήρα που περιέχονται στα Ψηφιακά Πιστοποιητικά COVID της ΕΕ υποβάλλονται σε επεξεργασία από τις αρμόδιες αρχές του κράτους μέλους προορισμού ή διέλευσης ή από τους διασυνοριακούς μεταφορείς που υποχρεούνται, βάσει του εθνικού δικαίου, να εφαρμόζουν ορισμένα μέτρα δημόσιας υγείας κατά τη διάρκεια της πανδημίας της COVID-19 μόνο για να επαληθεύσουν και να επιβεβαιώσουν ότι ο/η κάτοχος εμβολιάστηκε, υποβλήθηκε σε διαγνωστικό έλεγχο ή ανάρρωσε. Για τον σκοπό αυτό, τα δεδομένα προσωπικού χαρακτήρα περιορίζονται στα απολύτως αναγκαία. Τα δεδομένα προσωπικού χαρακτήρα στα οποία αποκτάται πρόσβαση σύμφωνα με την παρούσα παράγραφο δεν διατηρούνται. Σύμφωνα με την αιτιολογική σκέψη 30 του κανονισμού, όταν πολίτες της Ένωσης ή μέλη των οικογενειών τους δεν έχουν στην κατοχή τους πιστοποιητικό εμβολιασμού που να πληροί τις απαιτήσεις του κανονισμού, θα πρέπει να τους παρέχεται κάθε εύλογη δυνατότητα να αποδεικνύουν με άλλα μέσα ότι θα πρέπει να επωφελούνται από την άρση των σχετικών περιορισμών στην ελεύθερη κυκλοφορία που παρέχεται από ένα κράτος μέλος σε κατόχους πιστοποιητικών εμβολιασμού.

(12) https://ec.europa.eu/health/sites/default/files/ehealth/docs/eu-dcc_validation-rules_en.pdf

(13) Σύμφωνα με 27 φορείς εκμετάλλευσης, 92 αερολιμένες σε 19 ευρωπαϊκές χώρες (Αυστρία, Βέλγιο, Φινλανδία, Γαλλία, Γερμανία, Ελλάδα, Ουγγαρία, Ιρλανδία, Ιταλία, Λετονία, Λιθουανία, Κάτω Χώρες, Πολωνία, Πορτογαλία, Ρουμανία, Ισπανία, Σουηδία, Ελβετία). Οι αερολιμένες αυτοί αντιπροσωπεύουν το 58 % του συνολικού αριθμού επιβατών στην ΕΕ, τον ΕΟΧ και την Ελβετία.

(14) Σκοπός του DCC της ΕΕ είναι να διευκολυνθεί η άσκηση του δικαιώματος ελεύθερης κυκλοφορίας και παραμονής στο έδαφος των κρατών μελών με τη θέσπιση ενός δεσμευτικού και άμεσα εφαρμόσιμου κοινού πλαισίου σε όλα τα κράτη μέλη. Το εν λόγω κοινό πλαίσιο θα πρέπει να συμβάλει στη διευκόλυνση της σταδιακής άρσης των περιορισμών στην ελεύθερη κυκλοφορία που εφαρμόζουν τα κράτη μέλη, σύμφωνα με το δίκαιο της Ένωσης, για τον περιορισμό της διασποράς του SARS-CoV-2, με συντονισμένο τρόπο. Σε κάθε περίπτωση, σύμφωνα με το σημείο 12 της σύστασης 2020/1475 του Συμβουλίου, τα κράτη μέλη δεν θα πρέπει να περιορίζουν την ελεύθερη κυκλοφορία των ατόμων που ταξιδεύουν προς ή από περιοχές άλλου κράτους μέλους που έχουν χαρακτηριστεί «πράσινες». Ως εκ τούτου, τα άτομα αυτά δεν θα πρέπει να υποχρεούνται να προσκομίζουν DCC της ΕΕ.

(15) https://ec.europa.eu/transport/modes/air/news/2021-06-28-eu-digital-covid-certificates-in-aviation_en

(16) https://ec.europa.eu/health/sites/default/files/ehealth/docs/covid-certificate_air-transport_en.pdf

(17) Γενικός κανονισμός (ΕΕ) 2016/679 για την προστασία δεδομένων (ΓΚΠΔ).

(18) https://ec.europa.eu/health/sites/default/files/ehealth/docs/eu-dcc_validation-rules_en.pdf

(19) EASA/ECDC COVID-19 Aviation Health Safety Protocol: Operational Guidelines for the management of air passengers and aviation personnel in relation to the COVID-19 pandemic (Πρωτόκολλο COVID-19 του EASA και του ECDC για την Ασφάλεια της Υγείας στην Αεροπορία: Επιχειρησιακές κατευθυντήριες γραμμές για τη διαχείριση των επιβατών αεροπορικών μεταφορών και του προσωπικού της αεροπορίας σε σχέση με την πανδημία της COVID-19) της 17ης Ιουνίου 2021. Διατίθεται εδώ: https://www.easa.europa.eu/sites/default/files/dfu/Joint%20EASA-ECDC%20Aviation%20Health%20Safety%20Protocol%20issue%203.pdf

(20) ACI Europe, Survey on Digital COVID Certificates Implementation (Έρευνα για την εφαρμογή των ψηφιακών πιστοποιητικών COVID), 8 Ιουλίου 2021.

(21) Βλ. eHealth Network, «Guidelines on Validation of EU Digital COVID Certificates in the context of air transport» (Κατευθυντήριες γραμμές για την επικύρωση των ψηφιακών πιστοποιητικών COVID της ΕΕ στο πλαίσιο των αεροπορικών μεταφορών), τμήμα 6.1, 30 Ιουνίου 2021.

(22) Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).

(23) eHealth Network, «Guidelines on Validation of EU Digital COVID Certificates in the context of air transport», 30 Ιουνίου 2021.